b"\n_START_ARTICLE_\nDave Mustaine\n_START_SECTION_\nPrad\xc5\xbeia\n_START_PARAGRAPH_\nDave Mustaine karjer\xc4\x85 prad\xc4\x97jo 1982\xc2\xa0m., k\xc4\x85 tik susik\xc5\xabrusioje grup\xc4\x97je Metallica. Jis \xc5\xbeenkliai prisid\xc4\x97jo prie pirmojo grup\xc4\x97s albumo Kill `Em All, i\xc5\xa1leisto jau po Mustaine atleidimo 1983\xc2\xa0m., skambesio. Oficialiai Mustaine \xc4\xafvardijamas kaip vienas i\xc5\xa1 k\xc5\xabr\xc4\x97j\xc5\xb3 toki\xc5\xb3 ankstyvojo thrash metal hit\xc5\xb3, kaip The Four Horsemen, Jump in the Fire, Phantom Lord, Metal Millitia i\xc5\xa1 Kill 'Em All, Ride the Lightning ir The Call of Ktulu i\xc5\xa1 Ride the Lightning albumo.\n_START_SECTION_\nMegadeth\n_START_PARAGRAPH_\n1983 metais Dave Mustaine kartu su bosistu David Ellefson \xc4\xafk\xc5\xabr\xc4\x97 thrash/speed metal grup\xc4\x99 Megadeth. Niekaip negal\xc4\x97damas rasti tinkamo vokalisto, Mustaine, \xc5\xa1alia gitaristo pareig\xc5\xb3, nutar\xc4\x97 b\xc5\xabti ir grup\xc4\x97s dainininkas. Ma\xc5\xbedaug po met\xc5\xb3 susiformavo pastovi grup\xc4\x97s sud\xc4\x97tis: Dave Mustaine, David Ellefson, gitaristas Chris Poland bei b\xc5\xabgnininkas Gar Samuelson._NEWLINE_1985 met\xc5\xb3 gegu\xc5\xbe\xc4\x99 pasirod\xc4\x97 pirmasis grup\xc4\x97s albumas Killing Is My Business... and Business Is Good!._NEWLINE_1986 metais pasira\xc5\xa1\xc4\x97 sutart\xc4\xaf su \xc5\xbeinoma leidybos firma Capitol Records, ir i\xc5\xa1leido antr\xc4\x85j\xc4\xaf album\xc4\x85 Peace Sells... But Who\xe2\x80\x98s Buying?. Tai vienas \xc4\xaftakingiausi\xc5\xb3 thrash metal album\xc5\xb3._NEWLINE_1988 metais i\xc5\xa1leid\xc5\xbeiamas albumas So Far, So Good, So What... jau nauja grup\xc4\x97s sud\xc4\x97timi: su gitaristu Jeff Young ir b\xc5\xabgnininku Chuck Behler._NEWLINE_1990 metais, prie grup\xc4\x97s prisijungus gitaristui Marty Friedman bei b\xc5\xabgnininkui Nick Menza, Megadeth i\xc5\xa1leid\xc5\xbeia album\xc4\x85 Rust In Piece. Tai vienas brand\xc5\xbeiausi\xc5\xb3 grup\xc4\x97s darb\xc5\xb3, 2010\xc2\xa0m. dvide\xc5\xa1imtme\xc4\x8dio sukakties proga grotas koncertiniuose turuose po \xc5\xa0iaur\xc4\x97s ir Piet\xc5\xb3 Amerik\xc4\x85, Europ\xc4\x85 bei Australij\xc4\x85._NEWLINE_1992 metais pasirod\xc4\x97 komerci\xc5\xa1kai s\xc4\x97kmingiausias grup\xc4\x97s albumas Countdown to Extinction, reprezentuojamas toki\xc5\xb3 hit\xc5\xb3 kaip Symphony of Destruction arba Skin O My Teeth._NEWLINE_1994 metais, Megadeth vis labiau tolstant nuo thrash metal skambesio, dienos \xc5\xa1vies\xc4\x85 i\xc5\xa1vydo albumas Youthanasia._NEWLINE_1995 metais pasirod\xc4\x97 iki tol nepublikuot\xc5\xb3 k\xc5\xabrini\xc5\xb3 rinkinys Hidden Treasures._NEWLINE_1997 metais, po ilgokos pertraukos, Megadeth i\xc5\xa1leido septint\xc4\x85j\xc4\xaf studijin\xc4\xaf album\xc4\x85 Cryptic Writings. Tai dar lengvesnis darbas nei prie\xc5\xa1 tai buv\xc4\x99, laviruojantis tarp sunkiojo roko ir metalo stili\xc5\xb3._NEWLINE_1999 metais i\xc5\xa1leistas albumas Risk, bene labiausiai nutol\xc4\x99s nuo Megadeth muzikini\xc5\xb3 \xc5\xa1akn\xc5\xb3. Tais pa\xc4\x8diais metais grup\xc4\x99 paliko ilgametis narys Marty Friedman._NEWLINE_2001 metais Megadeth gr\xc4\xaf\xc5\xbeo prie \xc4\xafprastesnio skambesio, i\xc5\xa1leisdami album\xc4\x85 The World Needs A Hero._NEWLINE_2004 metais, pra\xc4\x97jus nema\xc5\xbeam laiko tarpui d\xc4\x97l i\xc5\xa1sklaidytos grup\xc4\x97s sud\xc4\x97ties ir Mustaine rankos traumos, pasirodo albumas The System Has Failed, i\xc5\xa1 prad\xc5\xbei\xc5\xb3 numatytas kaip Mustaine solo projektas ir \xc4\xafra\xc5\xa1ytas su kviestiniais muzikantais, tarp j\xc5\xb3 ir originaliu grup\xc4\x97s gitaristu Chris Poland. M\xc4\x97nuo po albumo i\xc5\xa1leidimo Mustaine suformuoja nauj\xc4\x85 grup\xc4\x97s sud\xc4\x97t\xc4\xaf: broliais\xc2\xa0\xe2\x80\x93 gitaristu Glen Drover bei b\xc5\xabgnininku Shawn Drover\xc2\xa0\xe2\x80\x93 ir bosistu James MacDonough. V\xc4\x97liau j\xc4\xaf pakei\xc4\x8dia James LoMenzo._NEWLINE_2007 metais Megadeth pasira\xc5\xa1o sutart\xc4\xaf su Roadrunner Records ir i\xc5\xa1leid\xc5\xbeia vienuolikt\xc4\x85j\xc4\xaf grup\xc4\x97s album\xc4\x85 United Abominations. 2008 metais gitarist\xc4\x85 Glen Drover pakei\xc4\x8dia Chris Broderick._NEWLINE_2009 metais pasirodo dvyliktasis grup\xc4\x97s albumas Endgame, sulauk\xc4\x99s nema\xc5\xbeos s\xc4\x97km\xc4\x97s ir palanki\xc5\xb3 kritik\xc5\xb3 vertinim\xc5\xb3. 2010 met\xc5\xb3 pavasar\xc4\xaf \xc4\xaf grup\xc4\x99 sugr\xc4\xaf\xc5\xbeta bosistas David Ellefson._NEWLINE_2010 met\xc5\xb3 lapkrit\xc4\xaf Mustaine pavie\xc5\xa1ino fakt\xc4\x85, kad jau yra sukurtos penkios dainos b\xc5\xabsimam grup\xc4\x97s albumui.\n_START_SECTION_\nGitaristas\n_START_PARAGRAPH_\n2004 metais Guitar World \xc5\xbeurnalas skyr\xc4\x97 Dave Mustaine (kartu su Marty Friedman) 19-t\xc4\x85j\xc4\x85 viet\xc4\x85 geriausi\xc5\xb3 vis\xc5\xb3 laik\xc5\xb3 gitarist\xc5\xb3 s\xc4\x85ra\xc5\xa1e. 2009 metais Joel McIver knygoje The 100 Greatest Metal Guitarists Mustaine gavo pirm\xc4\x85j\xc4\x85 viet\xc4\x85.\n_START_SECTION_\nAutobiografija\n_START_PARAGRAPH_\n2010 met\xc5\xb3 rugpj\xc5\xabt\xc4\xaf JAV pasirod\xc4\x97 Mustaine autobiografija pavadinimu Mustaine: A Heavy Metal Memoir. Knygoje pasakojama apie Mustaine gyvenim\xc4\x85 nuo pat vaikyst\xc4\x97s iki 2009 met\xc5\xb3. Jungtin\xc4\x97je Karalyst\xc4\x97je, Europoje, Naujoje Zelandijoje bei Australijoje knyga pasirod\xc4\x97 pavadinimu Hello Me... Meet the Real Me, Mustaine: A Life in Metal.\n_START_SECTION_\nTrauma\n_START_PARAGRAPH_\n2002 metais Dave Mustaine susi\xc5\xbealojo kair\xc4\x97s rankos nerv\xc4\x85 ir prarado galimyb\xc4\x99 j\xc4\x85 valdyti, ta\xc4\x8diau (prie\xc5\xa1ingai medik\xc5\xb3 prognoz\xc4\x97ms) fizin\xc4\x97s terapijos d\xc4\x97ka, \xc5\xbeala buvo visi\xc5\xa1kai atitaisyta."